ΤΕΛΕΥΤΑΙΑ ΕΝΗΜΕΡΩΣΗ: 11:50



Της Δήμητρας Καδδά



Χρηματοδοτικές ανάγκες 17 δισ. ευρώ για το 2015, οι οποίες θα πρέπει να καλυφθούν και με τη συνδρομή του EFSF και του ΔΝΤ, προσδιορίζει η Ελλάδα σε σειρά εισηγήσεων του ΥΠΟΙΚ, Γ. Βαρουφάκη που δόθηκαν σήμερα στη δημοσιότητα μαζί με τις επιστολές Moscovici και Dijsselbloem στο Eurogroup.



Στα ίδια κείμενα περιλαμβάνεται ελληνική μελέτη βιωσιμότητας του χρέους στην οποία καταγράφεται σενάριο που το καθιστά «βιώσιμο» (δηλαδή στο 120% του ΑΕΠ το 2020). Επίσης, απαριθμούνται τα αιτήματα χρηματοδότησης για μια μεταβατική περίοδο 4-6 μηνών, τρεις δεσμεύσεις της κυβέρνησης προς τους δανειστές, το αίτημα για πρωτογενές πλεόνασμα στο 1,5% του ΑΕΠ αλλά και τέσσερις ελληνικές «κόκκινες γραμμές». H κυβέρνηση παραθέτει επτά μεταρρυθμίσεις που θα διεξάγει από κοινού με τον ΟΟΣΑ για την πάταξη της φοροδιαφυγής, της σπατάλης κλπ., χωρίς ωστόσο να υπάρχει κοστολόγηση.



Ο φάκελος περιλαμβάνει τις δύο ομιλίες του ΥΠΟΙΚ στα δύο Eurogroup της 11ης και 16ης Φεβρουαρίου, δύο non paper που κατατέθηκαν στις ίδιες συναντήσεις από την ελληνική πλευρά, περιλαμβανομένων και ειδικών αναφορών για τα αποτελέσματα των εργασιών των τεχνικών κλιμακίων που έλαβαν χώρα στις 13 και 14 Φεβρουαρίου. Δημοσιοποιούνται ακόμη το προσχέδιο Moscovici αλλά και το σχέδιο δήλωσης του τελευταίου Eurogroup -γνωστό ως σχέδιο Dijsselbloem- που απορρίφθηκε από την ελληνική πλευρά.



Τι ζήτησε η Ελλάδα



Σύμφωνα με το τεχνικό κείμενο των αποτελεσμάτων των διαπραγματεύσεων με τους θεσμούς, η Ελλάδα ζήτησε:



-πρωτογενές πλεόνασμα στο 1,5% του ΑΕΠ για το 2015

-προσδιορίζοντας σε 17 δισ. ευρώ τις ανάγκες αποπληρωμής δόσεων προς τους δανειστές, ζητά συνδρομή του ELA και του Ευρωσυστήματος για την έκδοση πρόσθετων εντόκων, πρόσθετες δόσεις από το ΔΝΤ, καθώς και απελευθέρωση αχρησιμοποίητων πόρων του EFSF από το Eurogroup.

-υποκατάσταση των 2,2 δισ. ευρώ του στόχου των αποκρατικοποιήσεων, που θεωρεί ανέφικτο για το 2015, με το 1,9 δισ. ευρώ των κερδών του Ευρωσυστήματος από τα ελληνικά ομόλογα



Επίσης, υπάρχει ειδικό κεφάλαιο βιωσιμότητας χρέους στο οποίο η ελληνική κυβέρνηση κάνει λόγο για "παρεξήγηση" και παραθέτει δικές της εκτιμήσεις για την καθαρή παρούσα αξία του χρέους, σύμφωνα με τις οποίες, με πρωτογενές πλεόνασμα 1,5% του ΑΕΠ και ονομαστική ανάπτυξη 4%, η προβολή χρέους υποχωρεί στο 120% του ΑΕΠ τοι 2020.



Στην ομιλία του στο Eurogroup της 16ης Φεβρουαρίου ο Γ. Βαρουφάκης ζήτησε για τη μεταβατική περίοδο 4-6 μηνών, με στόχο, όπως είπε, να βρεθεί κοινό έδαφος και να αποφευχθεί μια "πολιτική αποτυχία":



-μεταβίβαση απευθείας απο την ΕΚΤ στο ΔΝΤ των 1,9 δισ. ευρώ κερδών από ομόλογα,

-ελαστικότερο ELA

-αύξηση ορίου έκδοσης εντόκων γραμματίων



Οι ελληνικές δεσμεύσεις



Ως αντάλλαγμα, ο ΥΠΟΙΚ αναφέρθηκε ρητά σε τρεις ελληνικές δεσμεύσεις (conditionalities):



-τήρηση των όρων της δανειακής σύμβασης

-καμία δράση που να θέτει σε κίνδυνο τον προϋπολογισμό ή που να έχει επιπλοκές για τη χρηματοπιστωτική σταθερότητα (σε διάφορα σημεία των κειμένων γίνεται αναφορά σε μονομερείς ενέργειες, όπως η επαναπρόσληψη των καθαριστριών ή μέτρα για την ανθρωπιστική κρίση αλλά με δέσμευση λήψης υποκατάστατων μέτρων)

-καμία ενέργεια στην κατεύθυνση "κουρέματος" της ονομαστικής αξίας του χρέους



Ωστόσο, ειδική αναφορά έκανε στη χρήση των υπολοίπων του ΤΧΣ με στόχο την εξυγίανση των μη εξυπηρετούμενων δανείων αλλά και για δράσεις μείωσης των 70 δισ. ευρώ των ληξιπρόθεσμων οφειλών. Δήλωσε επίσης ότι δεν θα λάβει μέτρα που ζητούνται και εκτιμώνται ως υφεσιακά, όπως οι μειώσεις συντάξεων και οι αυξήσεις ΦΠΑ.



Διαρθρωτικές μεταρρυθμίσεις



Στην παρουσίαση του στο Eurogroup της 16ης Φεβρουαρίου ο Γ. Βαρουφάκης δεσμεύτηκε ότι, σε συνεργασία με τον ΟΟΣΑ, θα υλοποιήσει μεταρρυθμίσεις σε επτά τομείς:



-πατάξη γραφειοκρατίας

-ανεξαρτητοποίηση φορολογικής διοίκησης

-αποδοτικό και δίκαιο φορολογικό σύστημα

-εκσυγχρονισμός πτωχευτικού δικαίου

-ανταγωνιστικό και υγιές περιβάλλον στα ραδιοτηλεοπτικά μέσα που θα ενισχύει τη διαφάνεια και τα φορολογικά έσοδα του κράτους

-διάλυση πολλών καρτέλ



Έκθεση βιωσιμότητας χρέους



Στο ελληνικό κείμενο των συμπερασμάτων των τεχνικών συναντήσεων περιλαμβάνεται, σε ξεχωριστό παράρτημα, έκθεση που έχουν εκπονήσει οι ελληνικές αρχές για τη βιωσιμότητα του ελληνικού χρέους. Η έκθεση αυτή αναλύει τις παραμέτρους του ελληνικού χρέους και κάνει λόγο για μια «παρεξήγηση».



Bάζοντας ως παραδοχές πρωτογενή πλεονάσματα 1,5% του ΑΕΠ και ρυθμό ονομαστικής ανάπτυξης 4% ετησίως, η ανάλυση δείχνει το χρέος σε καθαρά παρούσα αξία στο 120% του ΑΕΠ το 2020.



H κυβέρνηση μάλιστα παρουσιάζει και ένα β΄ σενάριο για το πώς θα κινηθεί το χρέος αν ικανοποιηθεί ο μνημονιακός στόχος για πρωτογενή πλεόνασμα κατά μέσο όρο 4% του ΑΕΠ ετησίως.



Τι συζήτησαν τα τεχνικά κλιμάκια



Ως προς το αποτέλεσμα των τεχνικών συζητήσεων αναφέρεται ότι:



"Στο μέτωπο των διαρθρωτικών μεταρρυθμίσεων, σημειώθηκε καλή πρόοδος στον προσδιορισμό των τομέων όπου οι ελληνικές αρχές μπορούν να στηρίξουν την τρέχουσα ατζέντα μεταρρυθμίσεων: φορολογική μεταρρύθμιση, μεταρρύθμιση συλλογής εσόδων, διαχείριση δημόσιων οικονομικών, αντιμετώπιση διαφθοράς, ηλεκτρονική διακυβέρνηση, μεταρρύθμιση των δημόσιων συμβάσεων, βελτίωση επιχειρηματικού κλίματος, μεταρρύθμιση δικαστικού συστήματος, εφαρμογή της νομοθεσίας της ΕΕ για τα βιομηχανικά δίκτυα και τους ανταγωνιστικούς τομείς.



Απαιτείται χρόνος τις προσεχείς εβδομάδες ούτως ώστε η κυβέρνηση να προβεί σε μια πιο λεπτομερή αξιολόγηση των συνεχιζόμενων μεταρρυθμίσεων. Η ελληνική κυβέρνηση δεσμεύεται πλήρως να συνεχίσει τις προσπάθειες σε αυτούς τους τομείς. Θεωρεί ως απαραίτητο στοιχείο της πολιτικής της εντολής να επιταχύνει την εφαρμογή αποφασιστικών πολιτικών που η προηγούμενη κυβέρνηση απέτυχε να εφαρμόσει: αποφασιστική καταπολέμηση της φοροδιαφυγής, αντιμετώπιση της διαφθοράς και αναμόρφωση της δημόσιας διοίκησης. Είναι έτοιμη να δεσμευτεί για βραχυπρόθεσμη εφαρμογή βασικών πολιτικών".



Δείτε τον φάκελο στη δεξιά στήλη "σχετικά αρχεία".



Διαβάστε ακόμη



* Αίτημα παράτασης αντιμέτωπο με σκόπελο Schaeuble - νομοσχεδίων

* Γ. Βαρουφάκης: Θα ζητήσουμε παράταση της δανειακής σύμβασης

* Schaeuble: Δεν υπάρχει δανειακή συμφωνία, υπάρχει πρόγραμμα διιάσωσης